Portugalský záložník Manchestru United Luis Nani chce aj napriek svojmu zraneniu, ktoré si privodil v zápase Community Shield proti Chelsea nastúpiť na priateľské medzištátne stretnutie Portuglaska s Lichtenštajnskom.
Nani sa v zápase anglického Superpohára proti Chelsea Londýn prezentoval kvalitným výkonom, ktorý korunoval krásnym gólom, ale červení diabli nakoniec zápás prehrali po penaltovom rozstrele. Strelec úvodného gólu Nani si zranil ľavé rameno pri súboji so stopérom FC Chelsea Johnom Terrym a po hodine hry ho vystriedal Antonio Valencia. Samotný hráč však chce nastúpiť v reprezentačnom drese Portugalska. "Bolí ma to a potrebujem lekársku starostlivosť, ale nie je to vážne zranenie. Verím, že v nasledujúcich dňoch sa môj stav zlepší a budem môcť hrať. Chcel by som hrať už v najbližšom priateľskom zápase za Portugalsko a potom aj v úvodnom zápase novej sezóny za Manchester United proti Birminghamu," povedal Luis Nani.
K celej záležitosti ohľadom Luisa Naniho sa vyjadril aj portugalský tréner Carlos Queiroz: "Nani dnes ani zajtra ešte určite nebude môcť ísť do fyzických kontaktov či tvrdých osobných súbojov, ale predpovede lekárov sú veľmi pozitívne," povedal bývalý asistent manažéra červených diablov. V nedeľu vstúpi Manchester United do nového ročníka Premier League v úvodnom zápase proti tímu Birmingham City a Sir Alex Ferguson by určite nebol nadšený, keby sa Naniho zdravotný stav zhoršil.